Subject: Lk 24,36-45. - Húsvét 2.
Author: Tommyca
Company: Theophysicay Kút-Adó Intézet

Feladó: Szakács Tamás 
Címzett: Fraternet-Mindenki 
Elküldve: 2002. március 30. 22:45 
Tárgy: Lk 24,36-45. - Húsvét 2. 

Kedves ‘Megnyílt szeműek’!

Sajnos az egymást érő istentiszteletek közepette nem könnyű idő előtt elmélyedni a később következő textusokban, így most megint csak röviden áll módomban postázni:

Míg tegnap csak a csodálkozás jutott, ma a hitre jutás kerül elénk. Először is a Feltámadottal való találkozás ébreszti ezt a hitet — nemcsak ‘lélekben’ találkoztak vele, mint egy szellemmel, hanem fizikai valóságában, kézzel tapinthatóan. Mindez jelzi, hogy a hit nem önszántukból ébred bennük, hanem Jézus adja. Végül ezt a hitet azzal is megerősíti, hogy megmutatja: mindez valójában nem váratlanul, valami újdonságként történt, hanem az Írások szerint így kellett lennie.

(Káldi Biblia jegyzetei):
“Lk 24,39
Az Úrnak és az üdvözűlteknek dicsőült teste finom ugyan a szellem erejénél fogva, úgymond sz. Gergely, hanem tapintható a valóságnál fogva. A bűn által a mi lelkünk kivánó, állatias, természetszerű lett, a nélkül, hogy ez által megszűnt volna szellem lenni; s viszont a megdicsőülés által testünk szellemi, természetfölötti lesz, a nélkül, hogy megszűnnék valódi test lenni.
…
Lk 24,45
Azután felvilágosítá elméjöket, hogy értsék a jövendöléseket, melyek az ó szövetségben Krisztusról szólanak. A Szentlélek kiárasztásánál pünköst napján lőn bevégezve az ő felvilágosíttatásuk. E versből kitűnik, hogy a mi természetes értelmünk, a természetes segédeszközök, melyek más könyvek megértésére fordíttatnak, nem elegendők a szentirás megértésére. Ehhez felvilágosítás kivántatik onnan felülről, az értelmezés a Szentlélek által (vesd össze: Péter II. 1,20. s követk.), és mivel egy ember sem bízhatik magában, hogy az ő értelmezése a Szentléleké, mivel az ő tulajdon tévedhető lelkéé, vagy egy rosz léleké is lehet (lásd Kor. II. 11,14.), tehát mindenki az anyaszentegyház értelmezésére van utasítva, melyben a Szentlélek csalhatlan módon szól.”

(Jubileumi kommentár):
“Luk. 24,36–49. Jézus megjelenik a tanítványoknak (vö. Jn 20:19–23).
A bizonyságtételek sorának tetőpontja a harmadik: Jézus megjelenik az apostoloknak (a többiek háttérben maradnak), és bizonyságot tesz előttük önmagáról mint Feltámadottról. Itt is erőteljes hangsúly esik Jézus feltámadásának testi voltára, de ez kétségtelen feszültségben van feltámadott testének mennyei dicsőségével, pneumatikus jellegével. A feltámadott Jézus mennyei lény: ennek szól azok megdöbbenése is, akiknek megjelenik. Ez alól Jézus feloldja őket, majd egyre félreérthetetlenebb bizonyságát adja annak, hogy övéi nem testetlen lelket látnak, hanem Jézust, a Messiást, a halálból újonnan született emberiség első képviselőjét. Az előző történetekből ismert módon Jézus is először önmaga szavaira hivatkozik, amelyekben megjövendölte övéinek feltámadását és előzményeit; majd az utalás itt is visszamegy az írások ígéretéig, amelyeknek új értelme nyílik meg a tanítványok előtt Jézus feltámadásának fényében. Az út tehát nyitva áll arra, hogy elinduljon a bűnbocsánat evangéliuma Jeruzsálemből a népek világába, mert a tanúkat előállította Isten. Még egyetlen lépés van hátra: a tanúk végső felkészítése küldetésük betöltésére. Ezen a ponton irányítja figyelmüket Lk a Második Könyv, az ApCsel nagy eseményére, a Szentlélek kitöltetésére. Húsvét ígéretes beteljesedése pünkösd eseményében tetőződik be az egyház számára.”

(A Biblia ismerete kommentársorozat [KIA sorozat]):
“b. Jézus megjelenése összegyűlt követőinek (24:36-49)
(Mt 28:16-20; Mk 16:14-18; Jn 20:19-23)
Jézusnak ebben a megjelenésben három dolog nyilvánvaló.
24:36-43. Először is, Jézus bizonyította tanítványainak, hogy valóban feltámadt. Nem csak ott állt a jelenlétükben, hogy láthassák őt és sebeit (39-40. v.), hanem evett is előttük (egy darab sült halat), bizonyítva nekik, hogy nem szellem.
22:44-47. Másodszor, Jézus megmutatta követőinek mind azokat a tényeket, amik meg vannak írva az Ószövetségben a Messiásról. Mózes törvénye, a próféták könyve és a zsoltárok az Ószövetség három alkotóeleme, amire esetenkét így utaltak Jézus idejében. (De gyakrabban csak úgy utaltak az Ószövetségre, hogy Mózes és a próféták; pl. 27. v.) Más szóval megmutatta nekik az Ószövetség különböző részeiből (pl. 5Móz 18:15; Zsolt 2:7; 16:10; 22:14-18; Ézs 53; 61:1), hogy ő a Messiás, akinek szenvednie kellett és feltámadnia a halálból (Lk 24:46; vö. 26. v.). Halála és feltámadása következtében hirdetni kell nevében a megtérést és a bűnbocsánatot minden nép között Jeruzsálemtől kezdve, mert ők a tanúi halálának és a halálból való feltámadásának. Ez lett Lukács második könyvének a vázlata (vö. ApCsel 1:8).”

(William MacDonald: Újszövetségi kommentár):
“C) Megjelenés a tizenegynek (24,36-43)
24,36-41 Az Úr Jézus feltámadott teste szó szerinti, megérinthető, húsból és csontból álló test volt. Ugyanaz a test, amelyet eltemettek, de annyiban megváltozott, hogy már nem volt a halálnak alávetve. Ezzel a megdicsőült testtel Jézus bemehetett olyan helyiségbe, ahol az ajtók be voltak zárva (Jn 20, l9).
Ez az, amit az első vasárnap éjszaka tett. A tanítványok felnéztek és meglátták Őt, aztán hallották, hogy ezt mondja: ‘Békesség néktek.’ Ők pánikba estek, mert azt gondolták, hogy kísértetet látnak. Csak amikor megmutatta nekik szenvedésének jeleit kezein és lábain, akkor kezdték megérteni a dolgot. Még akkor is majdnem túl szép volt mindez ahhoz, hogy hihető legyen.
24,42-43 Akkor maga Jézus állt eléjük, hogy bebizonyítsa nekik, valóban Ő az: sült halat és egy darab lépes mézet evett!
D) A megnyílt értelem (24,44-49)
24,44-47 Ezek a versek összefoglalják az Úr tanítását feltámadása és mennybemenetele között. Megmagyarázta, hogy feltámadása nekik mondott szavainak beteljesedése volt. Nem mondta‑e nekik, hogy minden vele kapcsolatos ÓSZ-i próféciának be kell teljesednie? Az ÓSZ három fő része volt a Mózes törvénye, a próféták és a Zsoltárok. Ezek együttvéve a teljes ÓSZ. Milyen ÓSZ‑i próféciák voltak Krisztussal kapcsolatban? A következők:
l. Hogy szenvednie kell (Zsolt 22,1-21; Ézs 53,1-9).
2. Hogy fel kell támadnia a halottak közül a harmadik napon (Zsolt 16,10; Ján 1,17; Hós 6,2).
3. Hogy a bűnbánatnak és bűnbocsánatnak hirdettetnie kell az Ő nevében Jeruzsálemtől kezdve minden nemzetnek.
Jézus megnyitotta értelmüket, hogy értsék mindezeket az írásokat. Valójában ez a fejezet tele van megnyílt dolgokkal: megnyílt sír (12. v.), megnyílt otthon (29.), megnyílt szemek (31. v.), megnyílt Írások (32. v.), megnyílt ajkak (35. v.), megnyílt értelem (45. v.) és a megnyílt menny (51. v.).”

Sálóm-Eiréné-Pax, Üdv:

                        \\\\\\/////
                        /  _   _  \
                       (| (.) (.) |)
 ____________________.oOOo__( )__oOOo.____________________
|                                                         |
|                 Tommyca - Szakács Tamás                 |
|                                                         |
| 2170 Aszód, Falujárók útja 5/8. 2. lépcsőház, I. em. 7. |
|                       (28) 402-085                      |
|                                                         |
|               tommyca@mail.digitel2002.hu               |
|               http://www.extra.hu/Tommyca               |
|____________________.oooO________________________________|
                     (   )        Oooo.
                      \ (         (   )
                       \_)         ) /
                                  (_/